Kebakaran hospital Miryang 2018

Kebakaran hospital Miryang 2018 (Bahasa Korea: 밀양 세종병원 화재 사고, Miryang Sejong byeong-won hwajae sago) merupakan sebuah insiden kebakaran yang berlaku di Hospital Sejong yang terletak di bandar Miryang, tenggara Korea Selatan yang telah mengorbankan 37 orang pesakit dan mencederakan sekurang-kurangnya 130 orang pesakit lain. Kebakaran ini dikatakan sebagai kebakaran terburuk yang pernah berlaku di negara itu sejak sedekad lalu.

Latar belakang 
Kebakaran bermula pada kira-kira 7.30 pagi pada waktu tempatan di wad kecemasan yang terletak di tingkat pertama bangunan utama hospital tersebut dan tidak merebak ke tingkat-tingkat yang lain. Kebakaran itu dapat dipadam kira-kira tiga jam kemudian.

Pesakit-pesakit dan staf hospital tersebut dipindahkan ke hospital-hospital lain.

Siasatan 
Siasatan polis mendapati bahawa kebanyakan yang maut terkorban akibat terhidu asap beracun. Menurut polis, pemeriksaan awal yang dijalankan mendapati bahawa kebakaran mungkin berpunca daripada pemasangan wayar yang kurang baik.

Reaksi 
Insiden kebakaran tersebut telah mendapat perhatian pihak kerajaan Korea Selatan. Presiden Korea Selatan, Moon Jae-in menyuruh agar usaha-usaha diperkuatkan untuk mengurangkan kesan daripada insiden-insiden kebakaran dan meluahkan perasaan sedih akibat masalah insiden kebakaran maut yang semakin kerap berlaku di Korea Selatan.

Rujukan 

2018 di Korea Selatan